Carl Støp-Bowitz

Carl STØP-BOWITZ  (naskiĝis la 8-an de decembro 1913, mortis la 1-an de novembro 1997), estis norvega zoologo kaj esperantisto. Li funkciis interalie kiel prezidanto de Norvega Esperantista Ligo, prezidanto de Internacia Scienca Asocio Esperantista (ISAE) kaj profesoro ĉe AIS.

Støp-Bowitz eklernis Esperanton en 1928 per norvega radiokurso kaj perfektigis sin en kurso gvidata de Andreo Cseh en Norvegio du jarojn poste. Li estis
estrarano de Klubo Esperantista en Oslo 1931–1947, prezidanto de
Norvega Esperantista Ligo de 1947–1977. Ekde 1949 li estis membro de la Akademio de Esperanto, ekde 1956 komitatano de
UEA, de 1974 ĝis 1980 vicprezidanto de UEA.

Jam en 1935 Støp-Bowitz serĉis kunlaborantojn por planata "Zoologia vortaro Esperanta" (t.e. terminaro Esperanto - scienc-latina) (vd. la alvokon en La Praktiko 1935/4 (40), p. 7, 2a kol.). Zoologia kaj botanika nomenklaturoj dum multaj jardekoj interesis lin. Li tial "nature" ankaŭ fariĝis ĉefkunlaboranto pri zoologio kaj geologio en Plena Ilustrita Vortaro (PIV 1970).

Støp-Bowitz estis ofta preleganto ĉe la Internaciaj Someraj Universitatoj (ISU), kaj
li multe verkis por Scienca Revuo, interalie pri zoologia nomenklaturo. Pri tiu ĉi temo li verkis ankaŭ libron en la norvega lingvo. Krome li kontribuis al Heroldo de Esperanto, Norvega Esperantisto k.a. periodaĵoj.

Støp-Bowitz estis Landa Delegito de la Internacia Scienca Asocio Esperanta (ISAE) por Norvegio ekde 1936 (kaj ĝis sia morto). La restarigo de tiu asocio post la dua mondmilito estas ĉefe lia merito, kaj li ankaŭ prezidis la asocion 1946–1949, sed poste retiriĝis en la vicprezidantecon. Tamen li kronis sian aktivecon por ISAE per dua prezidanta periodo, nome 1981–1996.

 Verkaro 
 Støp-Bowitz, Carl kaj Isbrücker, J.R.G. 1948 :La Esperanto-Movado. Ĝia Historio, Organizo kaj Nuna Stato, Esperantoforlaget, Oslo, 61 p.
 Støp-Bowitz, Carl 1996 : La Esperanto-Movado. Historio, Organizo. Amplekso, (2-a eldono), Esperantoforlaget, Oslo, 94 p. ISBN 82-90006-10-1

 Vidu ankaŭ 
 Sciencaj Studoj bazitaj sur originalaj esploroj kaj observoj

 Bibliografio 
 Kavka, Josef (1983). Carl Støp-Bowitz: 70. En: Scienca Revuo 34-a jaro 1983, n-ro 2-3 (144-145), p. 87-101

 Eksteraj ligiloj 

 Libroj kaj aliaj dokumentoj de kaj pri Carl Støp-Bowitz en la Kolekto por Planlingvoj kaj Esperantomuzeo 
 Artikoloj  de kaj pri Carl Støp-Bowitz en Elektronika Bibliografio de Esperantaj Artikoloj (EBEA) (serĉu je "bowitz")

Kategorio:Norvegaj esperantistoj
Kategorio:Estraranoj de UEA
Kategorio:AIS
Kategorio:Akademio de Esperanto
Kategorio:Prezidantoj de Norvega Esperantista Ligo